《枫桥寺》
宋代·张师中

吴门多精蓝，此寺名尤古。
距城七里馀，冠盖日亭午。
斜迳通采香，远岫对栖虎。
岩扉横野桥，塔影落前浦。
霜楼鸣晓钟，夕舸轧双橹。
方丈中有人，学佛洞禅语。
迹忙心已闲，道乐行弥苦。
不为喧所迁，意以静为主。
何必深山林，峰峦绕轩户。

作者简介：张师中，仁宗皇祐二年（一○五○）以屯田员外郎充秘阁校理（《宋会要辑稿》选举三一之三三），旋改集贤校理（同上书选举一九之一二）。至和中知邵武军（明嘉靖《邵武府志》卷四）。嘉祐六年（一○六一）在泗州通判任（《续资治通鉴长编》卷一九四）。